Document ID: 32011D0123

A BIZOTTSÁG HATÁROZATA
(2011. február 23.)
a szedaxán és a Bacillus firmus I-1582 hatóanyagoknak a 91/414/EGK tanácsi irányelv I. mellékletébe való lehetséges felvétele céljából részletes vizsgálatra benyújtott dokumentációk hiánytalanságának elvi elismeréséről
(az értesítés a C(2011) 989. számú dokumentummal történt)
(EGT-vonatkozású szöveg)
(2011/123/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a növényvédő szerek forgalomba hozataláról szóló, 1991. július 15-i 91/414/EGK tanácsi irányelvre (1) és különösen annak 6. cikke (3) bekezdésére,
mivel:
(1)
A 91/414/EGK irányelv előírja, hogy össze kell állítani a növényvédő szerekben való felhasználásra engedélyezett hatóanyagok európai uniós jegyzékét.
(2)
2010. június 18-án a Syngenta Crop Protection AG a szedaxán hatóanyagra vonatkozó dokumentációt, valamint a hatóanyagnak a 91/414/EGK irányelv I. mellékletébe való felvételére irányuló kérelmet nyújtott be Franciaország hatóságaihoz.
(3)
A Bacillus firmus I-1582 hatóanyagra vonatkozóan a Bayer CropScience SAS 2010. szeptember 29-én nyújtotta be Franciaország hatóságaihoz a dokumentációt, valamint a hatóanyagnak a 91/414/EGK irányelv I. mellékletébe való felvételére irányuló kérelmet.
(4)
A francia hatóságok jelezték a Bizottságnak, hogy az előzetes vizsgálat alapján a szóban forgó hatóanyagokra vonatkozó dokumentációk vélhetően megfelelnek a 91/414/EGK irányelv II. mellékletében előírt adat- és információszolgáltatási követelményeknek. Úgy tűnik, hogy a benyújtott dokumentációk ugyancsak megfelelnek egy, az érintett hatóanyagokat tartalmazó növényvédő szerre vonatkozóan a 91/414/EGK irányelv III. mellékletében megállapított adat- és információszolgáltatási követelményeknek is. Ezt követően a kérelmezők a 91/414/EGK irányelv 6. cikkének (2) bekezdésének megfelelően a dokumentációkat továbbították a Bizottságnak és a többi tagállamnak, amelyek azután átadásra kerültek az Élelmiszerlánc- és Állategészségügyi Állandó Bizottságnak.
(5)
E határozat célja, hogy uniós szinten hivatalosan megerősítse, hogy a dokumentációk elvben megfelelnek a 91/414/EGK irányelv II. mellékletében előírt adat- és információszolgáltatási követelményeknek, valamint az érintett hatóanyagokat tartalmazó legalább egy növényvédő szer tekintetében pedig az említett irányelv III. mellékletében előírt követelményeknek.
(6)
Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Az e határozat mellékletében meghatározott hatóanyagokra vonatkozó, a Bizottsághoz és a tagállamokhoz az e hatóanyagoknak a 91/414/EGK irányelv I. mellékletébe történő felvétele céljából benyújtott dokumentációk elvben megfelelnek a 91/414/EGK irányelv II. mellékletében megállapított adat- és információszolgáltatási követelményeknek.
A dokumentációk - figyelemmel a javasolt felhasználásra - egy, a hatóanyagokat tartalmazó növényvédő szer tekintetében megfelelnek a 91/414/EGK irányelv III. mellékletében megállapított adat- és információszolgáltatási követelményeknek is.
2. cikk
A referens tagállam folytatja az 1. cikkben említett dokumentációk részletes vizsgálatát, és a Bizottságnak a lehető leghamarabb, de legkésőbb 2012. február 28-ig megküldi vizsgálatai következtetéseit az 1. cikkben említett hatóanyagoknak a 91/414/EGK irányelv I. mellékletébe történő felvételére vagy a felvétel elutasítására és az ezzel kapcsolatos feltételekre vonatkozó ajánlásokkal együtt.
3. cikk
Ennek a határozatnak a tagállamok a címzettjei.
Kelt Brüsszelben, 2011. február 23-án.

Labels: 1
10
0
6
12